བོད་ནང་ལ་མཚོན་ན།ཁོ་ཚོས་རིག་གསར་དང་།ཞེ་དགུ་སོགས་ཅི་ཡང་གླེང་མི་ཕོད་པའམ་གླེང་མེད་པ་མ་ཟད།བརྒྱད་ཅུའི་ནང་ལ།བཅོས་སྒྱུར་སྒོ་འབྱེད་ཀྱི་རྗེས་སུ།དོན་གྲུབ་རྒྱལ་གློ་བུར་དུ་གནམ་ནས་འཕུར་ཡོང་བ་ལྟ་བུ་ཞིག་བྱས་ནས།རང་མོས་སྙན་ངག་བོད་མི་རིགས་སྐྱོབ་པའི་ཆེད་དུ་བརྩམས་པ་འདྲ་བ་ཞིག་བཤད་ཡོད།དེའི་རྗེས་རྟ་མགྲིན་༼༢༠༠༧༽དང་།རྣམ་སྲས༼༢༠༠༩༽།བདུད་ལྷ་རྒྱལ༼༢༠༡༠༽སོགས་ཀྱིས་རིམ་གྱིས་རྩོམ་འདྲ་མིན་བྲིས་ནས།བསྐྱར་དུ་ཡང་དུ་སྤེལ་ཡོད་པ་མ་ཟད།སྐད་ཆ་འདི་དངོས་ལྟ་བུ་ལ་ཆགས་ནས།ཀུན་གྱིས་རང་མོས་སྙན་ངག་ཟེར་པ་གོ་མ་ཐག་ཏུ་དོན་གྲུབ་རྒྱལ་ཟེར་པ་ཞིག་གླེང་མགོ་ཚུགས་བཞིན་པ་འདི་བྱུང་བ་རེད།དེ་བཞིན་རྩོད་གཞི་གཅིག་ཀྱང་མེད་པར།རིམ་གྱིས་སྐད་ཆ་འདི་དག་ཕྱི་རྒྱལ་དུ་ཡོད་པའི་བོད་པའི་ཁྲོད་དང་།ཕྱི་རྒྱལ་གྱི་མཁས་པའི་ཁྲོད་དུའང་ཁྱབ་པ་རེད།